«Contos na lareira».

- «Así fan os bailadores».
- Materiais para a sesión 1
  - Vídeo Zumba Olé
  - Aprender a letra da danza
  - Aprender os pasos
  - Repasar Zapateiro Danés
  - Materiais desta sesión descargables
- Materiais para a sesión 2
  - Vídeo
  - Aprender os pasos
  - Procurar información de «King of the fairies»
  - Irlanda
- Outros recursos
  - Instrumentos: a gaita
  - Para saber máis

« Anterior | Seguinte »

# Outros recursos

# Muiñeira

Na Galipedia, a Wikipedia en galego.
Baile dunha muiñeira no XXXIX día da Muiñeira de Pontevedra, celebrado na avenida de Montero Ríos.

A muiñeira é un baile e un xénero musical tipicamente galego. Como xénero, distínguese principalmente polo seu compás de 6/8, rápido e vivo, do cal existen algunhas variantes.

## Clasificación[editar | editar a fonte]

Existen dous tipos de muiñeira:

- A muiñeira nova, na que se acentúa a primeira corchea das tres que compoñen o ritmo base. Como baile, a muiñeira nova segue o esquema coreográfico tradicional no que un grupo de parellas de homes e mulleres bailan facendo coreografías baseadas en táboas ou rodas. Normalmente cando se fala simplemente a muiñeira é a este tipo a que nos referimos.
- A muiñeira vella (tamén chamada empuñada ou riveirana, polo particular xeito de tocarse na pandeireta) na que se acentúa a segunda corchea, producindo unha sensación rítmica diferente. A muiñeira vella pódese bailar en combinacións de un ou dous homes fronte a varias mulleres, dependendo da tradición local. Tanto o xénero da muiñeira vella como as danzas que a acompañan considéranse de orixe anterior que a muiñeira nova.

## Características[editar | editar a fonte]

A muiñeira nova é unha danza folclórica galega de ritmo rápido. A súa orixe é discutida, pero comunmente afírmase que foi nos muíños onde se moían o trigo e máis o millo onde naceu este baile; dado que as mulleres que traballaban alí tiñan que esperar algún tempo a que o millo estivese a punto, e para pasar o tempo bailaban. Para algúns estudosos é un baile de asimilación recente, non habendo testemuños escritos anteriores ó século XIX.

Como baile tradicional interpretábase en festas, romarías e canta xuntanza social o permitía. Se se dispuña de gaita, preferíase esta; pero senón, un grupo de percusión máis ou menos improvisado. A danza era colectiva, normalmente de tres a oito parellas colocadas fronte a fronte formando unha ringleira. A estrutura musical, composta de copla e volta, refléctese na danza en xeito de punto e paseo. Un home interpretaba un punto, construído máis ou menos improvisadamente a base de embotados, saltos, picados e outras figuras, e o resto do grupo repite os movementos varias veces, mentres dure a parte da copla. Durante a parte de volta da melodía, o grupo realizaba paseos, en círculo, xirando as filas sobre o seu centro, ou outras figuras coreográficas sinxelas. Tanto punto como paseos execútanse cos brazos en alto ou facendo leves debuxos que dan máis graza á interpretación.

Na muiñeira vella, un ou dous homes bailan con dúas ou máis mulleres. O home realiza puntos complexos, mentres que a muller ten un papel secundario, limitándose a seguir o home con paseos con forma de oito, e con actitude máis recollida.

Tradicionalmente tanto a muiñeira como a xota galega son bailes de carácter lúdico e con compoñente social, ou incluso de galanteo.

Na actualidade o baile da muiñeira séguese a interpretar moito, tanto de forma improvisada en seráns e festas, como en exhibicións e actuacións, onde a compoñente improvisada desaparece en favor dunha maior calidade interpretativa. Certos grupos folclóricos incrementan a complexidade coreográfica ou dos puntos, mentres que outros reflicten só figuras ou esquemas de carácter puramente tradicional.

## Xénero musical[editar | editar a fonte]

Como xénero musical, a muiñeira é o máis común da música tradicional galega. Ten unha orixe antiga, mais descoñecida, xa que a composición máis antiga rexistrada é unha panxoliña de Nadal de 1786, obra de Melchor López, mestre de capela da Catedral de Santiago de Compostela. O seu compás característico é o de 6/8.

Exemplos de pezas coñecidas son a Muiñeira de Chantada e a Muiñeira de Lugo.

## Variantes da muiñeira[editar | editar a fonte]

- A ribeirana
- O golpe
- A carballesa
- A redonda
- O contrapaso

## Véxase tamén[editar | editar a fonte]

### Ligazóns externas[editar | editar a fonte]

- Vídeo: "Muiñeira de Fraga", vídeo en Youtube.
- Vídeo: "Muiñeira de Chantada" interpretada con frauta, vídeo en Youtube.
- Vídeo: "Ribeirana cantada", vídeo en Youtube.
- Vídeo: "Muiñeira de Ramelle" á gaita, vídeo en Youtube.
- Vídeo: "Muiñeira de Poio"/"Muiñeira de Ourense", por Carlos Núñez e Liam O' Flynn, vídeo en Youtube.

Traído desde "https://gl.wikipedia.org/w/index.php?title=Muiñeira&oldid=3804463"

Licenciado baixo a Licenza Creative Commons Recoñecemento Compartir igual 3.0

« Anterior | Seguinte »
Materiais realizados por Javier Jurado e Juan Casado para unha Licenza de Formación, curso 2015-2016